ОБЯСНИТЕЛЕН МЕМОРАНДУМ

Приложеното предложение е правният инструмент за сключването на Споразумението за политически диалог и сътрудничество между Европейската общност и нейните държави членки, от една страна, и Андската общност и нейните държави членки (Боливия, Колумбия, Еквадор, Перу и Венецуела), от друга (наричано по-нататък „Споразумението“).

Споразумението за политически диалог и сътрудничество между ЕС и Андската общност беше подписано в Рим на 15 декември 2003 г.

Споразумението е съсредоточено единствено върху политическия диалог и сътрудничеството и не съдържа търговски компонент. Основните цели на Споразумението са да се укрепят отношенията между ЕС и Андската общност чрез развиване на политическия диалог и засилване на сътрудничеството, както и да се създадат условия, при които въз основа на резултатите от Работната програма от Доха да е възможно провеждането на преговори между страните за сключването на реалистично и взаимноизгодно споразумение за асоцииране, включително споразумение за свободна търговия.

Споразумението институционализира и укрепва политическия диалог, който до момента се основава на неофициална договореност, известна като Декларацията от Рим (1996 г.), и разширява обхвата на сътрудничеството, за да се включват нови области като правата на човека, предотвратяването на конфликти, миграцията и борбата с наркотиците и тероризма. Специален акцент се поставя върху сътрудничеството в подкрепа на процеса на регионална интеграция в Андската общност. Споразумението се основава на Рамковото споразумение за сътрудничество между двата региона от 1993 г. и Декларацията от Рим и с влизането си в сила ще замени тези два документа.

Поради смесения характер на Споразумението държавите членки трябваше да ратифицират споразумението. До януари 2013 г. Споразумението беше ратифицирано от 15-те държави членки, които са го подписали, и всички държави от Андската общност с изключение на Венецуела, която се оттегли от Андската общност през 2006 г.

До настоящия момент Споразумението не беше сключено поради вътрешната политическа и институционална криза, през която премина организацията след оттеглянето на Венецуела през 2006 г. През 2011 г. Андската общност постави началото на процес на структурни реформи с цел повишаване на нейната ефективност и ефикасност, пренасочване на вниманието към търговията и икономическата интеграция, взаимното свързване на електрическите мрежи и социалните аспекти на интеграцията (свободно движение на хора, насърчаване на андската идентичност). Организацията също така насърчава по-голямото сближаване и взаимно допълване с други регионални организации, по-специално със Съюза на южноамериканските нации (UNASUR). През 2013 г. ЕС подписа многостранно споразумение за свободна търговия с Колумбия и Перу, към което наскоро се присъедини и Еквадор. Със сключването на Споразумението за политически диалог и сътрудничество ЕС ще допълни многостранното споразумение и ще осигури рамка за регионалния политически диалог в области от взаимен интерес. Освен това в член 49 на Споразумението се съдържа клауза за обратно приемане, която е от значение в контекста на споразумението за отмяна на визовия режим за краткосрочно пребиваване, което Комисията подписа с Колумбия, и подобно споразумение с Перу, което ще бъде подписано през идните месеци.

За да се гарантира влизането в сила на това споразумение, следва да се завърши процедурата по сключване от името на Европейския съюз.

Поради разширяването на ЕС, извършено след подписването на Споразумението, е необходимо да се приеме протокол, с който се вземат предвид присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз на 1 май 2004 г., присъединяването на Република България и Румъния към Европейския съюз на 1 януари 2007 г. и присъединяването на Република Хърватия към Европейския съюз на 1 юли 2013 г.

Комисията отбелязва, че Споразумението съдържа следната декларация на Комисията и Съвета на Европейския съюз относно клаузата, свързана с определянето на страните (член 53):

*„Разпоредбите на настоящото споразумение, които попадат в обхвата на част III, раздел IV от Договора за създаване на Европейската общност, задължават Обединеното кралство и Ирландия като отделни договарящи се страни, а не като част от Европейската общност, докато Обединеното кралство или Ирландия (в зависимост от случая) не уведоми Андската общност, че вече е задължено като част от Европейската общност в съответствие с Протокола за позицията на Обединеното кралство и Ирландия, приложен към Договора за Европейския съюз и Договора за създаване на Европейската общност. Същото се отнася за Дания в съответствие с Протокола за позицията на Дания, приложен към упоменатите Договори*“. Тъй като предложението за Решение на Съвета относно сключването на Споразумението не се основава на което и да е правно основание на дял V от част III на ДФЕС, Комисията счита, че едностранната декларация по-горе е станала безпредметна. Поради това Комисията счита, че по повод на приемането на Решението на Съвета относно сключването, Съветът и Комисията следва да направят следната съвместна декларация:

*„Съветът и Комисията отбелязват, че решението за сключване на Споразумението се приема въз основа на членове 207 и 209 от ДФЕС, а не „съгласно дял V от част трета на ДФЕС“. Ето защо едностранната декларация на Комисията и Съвета на Европейския съюз относно клаузата, свързана с определянето на страните (член 53), по повод на подписването на Споразумението е станала безпредметна.“*

2016/0025 (NLE)

Съвместно предложение за

РЕШЕНИЕ НА СЪВЕТА

относно сключването на Споразумение за политически диалог и сътрудничество
между Европейската общност и нейните държави членки, от една страна, и Андската общност и нейните държави членки (Боливия, Колумбия, Еквадор, Перу и Венецуела), от друга

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за Европейския съюз, и по-специално член 37 от него,

като взе предвид Договора за функционирането на Европейския съюз, и по-специално членове 207 и 209 във връзка с член 218, параграф 6, буква а) и член 218, параграф 8, втора алинея от него,

като взе предвид предложението на Европейската комисия и на върховния представител на Съюза по въпросите на външните работи и политиката на сигурност[[1]](#footnote-1),

като взе предвид одобрението на Европейския парламент,

като има предвид, че:

(1) На 18 март 2003 г. Съветът упълномощи Комисията да започне преговори по Споразумение за политически диалог и сътрудничество между Европейската общност и нейните държави членки, от една страна, и Андската общност и нейните държави членки (Боливия, Колумбия, Еквадор, Перу и Венецуела), от друга (наричано по-нататък „Споразумението“).

(2) Споразумението беше подписано на 15 октомври 2003 г.

(3) Съгласно член 54, параграф 1 Споразумението влиза в сила на първия ден от месеца, следващ месеца, през който страните са се уведомили взаимно за приключването на необходимите за тази цел процедури.

(4) Споразумението следва да бъде одобрено от името на Европейския съюз,

ПРИЕ НАСТОЯЩОТО РЕШЕНИЕ:

Член 1

С настоящото се одобрява от името на Европейския съюз Споразумението за политически диалог и сътрудничество между Европейската общност и нейните държави членки, от една страна, и Андската общност и нейните държави членки (Боливия, Колумбия, Еквадор, Перу и Венецуела), от друга.

Текстът на споразумението е приложен към настоящото решение.

Член 2

Върховният представител на Съюза по въпросите на външните работи и политиката на сигурност председателства Съвместния комитет, предвиден в член 52 от Споразумението.

Съюзът или в зависимост от случая, Съюзът и държавите членки са представени в Съвместния комитет съобразно предмета на обсъжданията.

Член 3

Председателят на Съвета посочва лицето, упълномощено да извърши от името на Европейския съюз предвиденото в член 54 от Споразумението уведомяване, за да се изрази съгласието на Европейския съюз да бъде обвързан от Споразумението.

Член 4

Настоящото решение влиза в сила в деня след публикуването му в Официален вестник на Европейския съюз.

Съставено в Брюксел на година.

 За Съвета

 Председател

1. ОВ C […], […] г., стр. […]. [↑](#footnote-ref-1)